
Προς τα μέλη της Γενικής Συνέλευσης του Λ.Ε.Α.Δ.Α.
       Εισήγηση του Δ.Σ. του Λ.Ε.Α.Δ.Α. για τη Γενική Συνέλευση της 30ης Σεπτεμβρίου 2026.    

      Συνάδελφοι, μετά παρέλευση είκοσι επτά ετών, από τη σύσταση του σωματείου, είναι χρήσιμο αρχικά να κάνουμε μία επισκόπηση της εν γένει πορείας του. 
      Όπως γνωρίζετε, μετά τη δημοσίευση του ν. 2676/99 και την κατάργηση του Ταμείου Προνοίας Δικηγόρων Αγρινίου, δημιουργήθηκε ο Λογαριασμός Ενίσχυσης και Αλληλοβοήθειας Δικηγόρων Αγρινίου, με μορφή σωματείου του ΑΚ, το οποίο άρχισε τη λειτουργία του από το δεύτερο εξάμηνο του 1999.
      Βασικές επιδιώξεις του νεοσύστατου τότε σωματείου, το οποίο παρέλαβε ως αποθεματικό από το Ταμείο Προνοίας Δικηγόρων Αγρινίου το ποσό των 

221.000,00 €, ήταν, όπως άλλωστε και του Τ.Π.Δ.Α., η παροχή εφάπαξ χρηματικού βοηθήματος στα μέλη του που αποχωρούσαν από το λειτούργημα του δικηγόρου, το οποίο είχε ορισθεί με απόφαση της Γενικής Συνέλευσής του το έτος 2000 στο ποσό των 352,50 € για κάθε έτος παραμονής του στο σωματείο με ανώτερο το 35ο έτος, ήτοι 12.337,50 € το περισσότερο, και από το έτος 2004 στο ποσό των 586,94 € για κάθε έτος παραμονής του στο σωματείο με ανώτερο το 35ο έτος, ήτοι 20.542,90 € το περισσότερο, αλλά και χρηματικό βοήθημα μέχρι 1.000,00 € στα μέλη του που απουσίαζαν από την εργασία τους λόγω θεμάτων υγείας τους. Τα έσοδα του σωματείου προέρχονταν από τις εισφορές των μελών μέσω των διπλοτύπων που εξέδιδε  ο Δικηγορικός Σύλλογος Αγρινίου για τις παραστάσεις στα δικαστήρια και την κατάθεση δικογράφων, των διπλοτύπων για τις παραστάσεις των μελών του στα συμβόλαια και από την ετήσια εισφορά κάθε μέλους που τότε αποδίδονταν στο Λ.Ε.Α.Δ.Α. από τον Δ.Σ. Αγρινίου αφού παρακρατούνταν από το μέρισμα των συμβολαίων που ελάμβανε κάθε μέλος του.    
      Το εφάπαξ βοήθημα εξόδου αυξήθηκε από το έτος 2008 στο ποσό των 750,00 € για κάθε έτος παραμονής του στο σωματείο με ανώτερο το 35ο έτος, ήτοι 26.250,00 € το περισσότερο, το χρηματικό βοήθημα ασθενείας μέχρι το ποσό των 5.000,00 € για σοβαρές περιπτώσεις, ενώ καθιερώθηκαν και τα βοηθήματα νέων δικηγόρων, τοκετού, επιστράτευσης μέλους, κατασκήνωσης τέκνων των μελών, κηδείας αποβιωσάντων ενεργών μελών, ενίσχυσης ομάδων ποδοσφαίρου και μπάσκετ του Δ.Σ. Αγρινίου για τη συμμετοχή τους στα Πανελλήνια πρωταθλήματα δικηγορικών συλλόγων και διοργάνωσης Χριστουγεννιάτικης γιορτής για τα τέκνα των μελών με διανομή δώρων. Μετά την αύξηση αυτή του εφάπαξ χρηματικού βοηθήματος, το έτος 2012, το Λ.Ε.Α.Δ.Α. βρίσκονταν στην 13η θέση μεταξύ των Λ.Ε.Α.Δ. όσον αφορά το ύψος του εφάπαξ που κατέβαλαν στα μέλη τους, αφού μεγαλύτερο έδιναν: 1) Σύρος: 2.500,00 € ανά έτος, 2) Κόρινθος: 50.000,00 €, 3) Μεσολόγγι: 36.000,00 €, 4) Πάτρα – Αίγιο: 33.000,00 €, 5) Μυτιλήνη: 32.280,00 €, 6) Σπάρτη: 31.800,00 €, 7) Τρίκαλα: 31.000,00 €, 8) Ναύπλιο: 30.000,00 €, 9) Ξάνθη: 30.000,00 €, 10) Ρόδος: 30.000,00 €, 11) Χίος: 30.000,00 €,  12) Ηράκλειο: 28.000,00 €, σημειώνοντας παράλληλα ότι κανένα άλλο Λ.Ε.Α.Δ. δεν είχε, ούτε έχει, τόσες παροχές προς τα μέλη του όσες το Λ.Ε.Α.Δ.Α. και μάλιστα κανένα άλλο δεν έχει το βοήθημα νέου δικηγόρου και την Χριστουγεννιάτικη εορτή και μόλις άλλα οκτώ έχουν το βοήθημα κατασκήνωσης.   

      Στη συνέχεια, το έτος 2012, καταργήθηκε η υποχρεωτική παράσταση των δικηγόρων στην υπογραφή των συμβολαίων με αποτέλεσμα ο πόρος που προέρχονταν από την αιτία αυτή να παύσει να υπάρχει για το σωματείο, γεγονός που θα απέφερε ισχυρό πλήγμα στα οικονομικά του, όμως με απόφαση της Γενικής Συνέλευσης αποφασίστηκε η καθιέρωση ενσήμου στις παραστάσεις και στην κατάθεση δικογράφων των μελών του, και δη ποσού 5,00 € ενώπιον του Ειρηνοδικείου και Πρωτοδικείου και 10,00 € ενώπιον του Εφετείου και των κακουργημάτων, ενέργεια στην οποία είχε προβεί η συντριπτική πλειοψηφία των Λ.Ε.Α.Δ. από το έτος 1999,  με αποτέλεσμα να μην δημιουργηθεί κανένα πρόβλημα στην οικονομική βιωσιμότητα του σωματείου, τουναντίον του επέτρεψε, μετά την πάροδο δύο ετών και δη τον Σεπτέμβριο του έτους 2014, να αυξήσει το εφάπαξ βοήθημα εξόδου από το ποσό των 750,00 € ετησίως σε 800,00 € αυξάνοντας και τα έτη για τα οποία παρέχεται αυτό από 35 σε 40, δηλαδή μέλος που θα συμπληρώσει το όριο των 40 ετών παραμονής στο σωματείο λαμβάνει πλέον το ποσό των 32.000,00 €.  Μετά την αύξηση αυτή του εφάπαξ χρηματικού βοηθήματος, το έτος 2018, το Λ.Ε.Α.Δ.Α. βρίσκονταν στην 7η θέση μεταξύ των Λ.Ε.Α.Δ. όσον αφορά το ύψος του εφάπαξ που κατέβαλαν στα μέλη τους, αφού μεγαλύτερο έδιναν οι: 1) Σύρος: 2.500,00 € ανά έτος, 2) Κόρινθος: 50.000,00 €, 3) Μεσολόγγι: 36.000,00 €, 4) Ρόδος: 34.000,00 €, 5) Μυτιλήνη: 32.280,00 €, 6) Ξάνθη: 32.000,00 €. 

      Όμως, αρχικά το έτος 2015 με την οικονομική κρίση και το 2016 λόγω της εννεάμηνης αποχής των δικηγόρων από τα καθήκοντά τους και στη συνέχεια από το έτος 2019 και μετά, υπήρξε μείωση των εσόδων όλων των Λ.Ε.Α.Δ. πανελλαδικά όπως προκύπτει από την ενημέρωση στις τακτικές και έκτακτες Ολομέλειες και φυσικά και του Λ.Ε.Α.Δ. Αγρινίου, που οφείλονταν σε διάφορους παράγοντες και δη σε μείωση του αριθμού των υποθέσεων που καταλήγουν στα δικαστήρια, στo lock down των δικαστηρίων λόγω της πανδημίας του covid 19, στην πολύμηνη αποχή από τα δικαστήρια για διάφορους λόγους (π.χ. κεντρική έδρα του Πρωτοδικείου για το Λ.Ε.Α.Δ. Αγρινίου), στη μείωση της δικηγορικής ύλης, στην ουσιαστική κατάργηση τοκοδοσίας τραπεζικών λογαριασμών, στην τροποποίηση το 2013 του Κώδικα των Δικηγόρων και τη δυνατότητα που δόθηκε στους δικηγόρους των μεγάλων δικηγορικών συλλόγων να παρίστανται και στα αστικά δικαστήρια όλης της χώρας, στην ανάθεση των υποθέσεων των τραπεζών και των διαφόρων funds σε δικηγορικές εταιρείες των Αθηνών κλπ. Πολλά Λ.Ε.Α.Δ. για να αντιμετωπίσουν την οικονομική αυτή κρίση προχώρησαν σε μείωση των παροχών τους και δη του εφάπαξ αποχώρησης των μελών τους όπως το Λ.Ε.Α.Δ. Σύρου από 2.500,00 € ετησίως σε 551,00 €, το Λ.Ε.Α.Δ. Κορίνθου από 50.000,00 € σε 30.000,00 €, το Λ.Ε.Α.Δ. Δράμας από 29.500,00 € σε 22.000,00 €, το Λ.Ε.Α.Δ. Ηρακλείου από 28.000,00 € σε 24.000,00 €, το Λ.Ε.Α.Δ. Μεσολογγίου από 36.000,00 € σε 32.000,00 €, το Λ.Ε.Α.Δ. Κατερίνης από 20.000,00 € σε 17.500,00 €, το Λ.Ε.Α.Δ. Πατρών – Αιγίου από 30.000,00 € σε 23.000,00 €, το Λ.Ε.Α.Δ. Ρεθύμνου από 21.000,00 € σε 16.000,00 €, το Λ.Ε.Α.Δ. Τρικάλων από 31.000,00 € σε 20.000,00 €, ενώ άλλα Λ.Ε.Α.Δ. όπως το Λ.Ε.Α.Δ. Χαλκίδας αύξησαν το ποσοστό που εισπράττουν από τις παραστάσεις μέσω των διπλοτύπων.      
      Το Δ.Σ. του Λ.Ε.Α.Δ. Αγρινίου έκρινε σκόπιμο να μην προχωρήσει σε κάποια βεβιασμένη ενέργεια αλλά να εκτιμήσει τα νέα δεδομένα όταν θα επανέλθει η κανονικότητα στον χώρο μας και δη χρονιές χωρίς lock down των δικαστηρίων και χωρίς μακρόχρονες αποχές. Κι έτσι το 2025 που ήταν πλέον μια φυσιολογική χρονιά λειτουργίας των δικαστηρίων τα έσοδα του Λ.Ε.Α.Δ. Αγρινίου πλησίασαν και πάλι τα ανεκτά όρια το ίδιο δε συνεχίζεται και η φετινή χρονιά. Σήμερα τα αποθεματικά του Λ.Ε.Α.Δ. Αγρινίου ανέρχονται στο ποσό των 622.000,00 € έχοντας μάλιστα εντός του έτους 2026 καταβάλει ήδη το ποσό των 131.000,00 € για εφάπαξ βοήθημα αποχώρησης σε έξι μέλη του.        

      Έτσι η εκτίμηση για την οικονομική κατάσταση του σωματείου κρίνεται ως ικανοποιητική, πλην όμως, όπως προέκυψε και από τις Ολομέλειες  της Ένωσης των Λ.Ε.Α.Δ. Ελλάδος που έγιναν το καλοκαίρι του 2025 στα Τρίκαλα και τον Μάρτιο του 2026 στη Θεσσαλονίκη, χρειάζονται κάποιες διορθωτικές κινήσεις, ένας οικονομικός εξορθολογισμός θα λέγαμε της οικονομικής πολιτικής του σωματείου, ώστε με τα δεδομένα που έχουν διαμορφωθεί  να μην βρεθούμε προ απροόπτου και να μην αντιμετωπίσουμε καταστάσεις ανάλογες με αυτές του Λ.Ε.Δ.Ε. που υποχρεώθηκε να μειώσει το εφάπαξ βοήθημα αποχώρησης των μελών του από το ποσό των 26.000,00 € σε 10.000,00 € και σήμερα σε 12.500,00 €.. 
      Αρχικά κρίνουμε σκόπιμο να μην προχωρήσουμε στην εύκολη λύση της μείωσης του εφάπαξ εξόδου αποχώρησης από τη δικηγορία, όπως έκαναν τα περισσότερα Λ.Ε.Α.Δ., θεωρώντας ότι είναι ένα μέτρο άδικο προς τα μέλη που ήδη έχουν το δικαίωμα να αποχωρήσουν ή και ακόμη και σε κατάργηση των άλλων παροχών του σωματείου. Ήδη σήμερα το Λ.Ε.Α.Δ. Αγρινίου, με το ποσό των 32.000,00 € που καταβάλλει στα μέλη του που έχουν συμπληρώσει 40 έτη συμμετοχής σε αυτό, βρίσκεται στην 1η θέση μεταξύ των Λ.Ε.Α.Δ. όσον αφορά το ύψος του εφάπαξ που καταβάλλουν στα μέλη τους μαζί με το Λ.Ε.Α.Δ. Ξάνθης και το Λ.Ε.Α.Δ. Μεσολογγίου. Ακόμη να επισημάνουμε ότι από το έτος 1999 που συστήθηκε το Λ.Ε.Α.Δ. Αγρινίου, συνεπέστατο  στις οικονομικές του υποχρεώσεις έναντι των μελών του, κατέβαλε μέχρι σήμερα εφάπαξ βοήθημα αποχώρησης σε ογδόντα τέσσερα (84) μέλη του χωρίς ποτέ να έχει δημιουργηθεί το παραμικρό πρόβλημα.  
      Ακόμη θα πρέπει να ληφθούν υπόψη και τα παρακάτω:

      1) Αυτή τη στιγμή από τα 166 μέλη του Λ.Ε.Α.Δ. Αγρινίου έχουν συνταξιοδοτηθεί  20, παραμένοντας όμως εγγεγραμμένα στον Δ.Σ. Αγρινίου και διατηρώντας το δικαίωμά τους να εργάζονται, γεγονός που σημαίνει ότι ανά πάσα στιγμή μπορούν να αποχωρήσουν από τη δικηγορία, οπότε άμεσα καθίστανται δικαιούχοι της λήψης του ποσού του εφάπαξ βοηθήματος αποχώρησης και μάλιστα πλήρες. Βέβαια πρακτικά το να αποχωρήσουν κάποια στιγμή άμεσα και σχεδόν όλοι από την δικηγορία δεν έχει πολλές πιθανότητες, όπως μας έχει διδάξει η πείρα αλλά και δέχονται όλες οι αναλογιστικές μελέτες. Πλην όμως δεν μπορεί κάποιος να αποκλείσει το γεγονός ότι μελλοντικά μπορεί να εκδοθεί κάποια διοικητική πράξη της Πολιτείας που να απαγορεύει στους συνταξιούχους δικηγόρους να εργάζονται υποχρεώνοντάς τους έτσι να αποχωρήσουν είτε άμεσα είτε σε βάθος χρόνου (π.χ. τριετίας ή πενταετίας).
      2) Στο άρθρο 15 του καταστατικού προβλέπονταν από το έτος 1999 κι εξακολουθεί να προβλέπεται ότι «Τα μέλη του σωματείου κατά την έξοδό τους από το δικηγορικό επάγγελμα δικαιούνται εφάπαξ βοηθήματος αναλόγου με τα χρόνια συμμετοχής τους ……».  

      Έτσι οι δικηγόροι που έχουν ήδη συνταξιοδοτηθεί παραμένοντας όμως εγγεγραμμένοι στον Δ.Σ. Αγρινίου και διατηρώντας το δικαίωμά τους να εργάζονται δεν δικαιούνται να λάβουν το εφάπαξ βοήθημα αποχώρησης αφού το καταστατικό θέτει ως προϋπόθεση λήψης του την έξοδό τους από το «δικηγορικό επάγγελμα». 
      Όμως, εν προκειμένω, μέλη του Λ.Ε.Α.Δ.Α. που αποφασίζουν να εγκαταλείψουν τη δικηγορία, αναζητώντας άλλους επαγγελματικούς ορίζοντες, παραιτούμενοι από το δικηγορικό λειτούργημα, δικαιούνται το εφάπαξ βοήθημα αποχώρησης, έστω και μειωμένο, εφόσον έχουν συμπληρώσει τα έτη που απαιτούνται για τη λήψη του. Μάλιστα, από το έτος 2004 μέχρι σήμερα, 24 πρώην μέλη του Λ.Ε.Α.Δ.Α. έχουν επωφεληθεί κι έλαβαν το εφάπαξ βοήθημα αποχώρησης, μειωμένο φυσικά ανάλογα με τα έτη παραμονής τους στο σωματείο, μετά την παραίτησή τους από τη δικηγορία συνεχίζοντας σε άλλη επαγγελματική δραστηριότητα αφού δεν συνταξιοδοτήθηκαν. 

      Επειδή βέβαια αυτό συμβαίνει στην πλειοψηφία των Λ.Ε.Α.Δ. η Ολομέλεια έχει συστήσει να γίνει τροποποίηση του καταστατικού των Λ.Ε.Α.Δ. ώστε να προβλέπονται σωρευτικά δύο προϋποθέσεις λήψεως του εφάπαξ βοηθήματος αποχώρησης, ήτοι: i) παραίτηση και αποχώρηση από το δικηγορικό λειτούργημα και ii) συνταξιοδότηση από τον Ε.Φ.Κ.Α..  Δηλαδή και τα μέλη που παραιτούνται από τη δικηγορία στρεφόμενα σε άλλη επαγγελματική δραστηριότητα θα λαμβάνουν το εφάπαξ βοήθημα εξόδου όταν θα συνταξιοδοτηθούν από τον Ε.Φ.Κ.Α. κι όχι όταν παραιτηθούν από το λειτούργημα του δικηγόρου.   
      3) Σε Γενική Συνέλευση του 2012, κι επειδή τα Λ.Ε.Α.Δ. είναι μεν σωματεία αλληλοβοήθειας αλλά όμως των μελών που ασκούν πραγματικά και κατά κύριο βιοποριστικό επάγγελμα τη δικηγορία, αποφασίστηκε με το άρθρο 3 του Καταστατικού του η αυστηροποίηση των προϋποθέσεων για να είναι κάποιος μέλος του σωματείου έχοντας δικαιώματα στις παροχές του «….Μέλη του ΛΕΑΔΑ είναι τα νόμιμα εγγεγραμμένα μέλη του Δικηγορικού Συλλόγου Αγρινίου, που κατοικούν μόνιμα στην περιφέρεια του Πρωτοδικείου Αγρινίου, διατηρούν γραφείο κι ασκούν ενεργά, πραγματικά και κατά κύριο βιοποριστικό επάγγελμα τη δικηγορία στην περιφέρεια του Πρωτοδικείου Αγρινίου. Οι παραπάνω ιδιότητες απαιτείται να συντρέχουν όχι μόνο για την εγγραφή, αλλά και για τη διατήρηση της ιδιότητας του μέλους του ΛΕΑΔΑ….».  Κι επειδή στη συνέχεια υποχρεωθήκαμε να διαγράψουμε κάποια μέλη που δεν τηρούσαν τις ανωτέρω προϋποθέσεις προκειμένου να μην έχουν δικαίωμα στις παροχές του σωματείου, σε μεταγενέστερη τροποποίηση του Καταστατικού, το έτος 2019, στο άρθρο 15 αυτού προβλέφθηκε ότι: «… Το Δ.Σ., εφόσον υποβληθεί σχετική αίτηση, με αιτιολογημένη απόφασή του δύναται να μην αποδώσει σε μέλος του, εφόσον διαπιστώσει ότι δεν άσκησε ενεργά και πραγματικά ή κατά κύριο βιοποριστικό επάγγελμα τη δικηγορία στην περιφέρεια του Πρωτοδικείου Αγρινίου, το εφάπαξ βοήθημα εξόδου στο σύνολό του ή για κάποια χρόνια συμμετοχής ακόμη κι αν δεν έχει προχωρήσει σε προηγούμενη διαγραφή του για οποιοδήποτε λόγο…..», διάταξη η οποία εφαρμόσθηκε ήδη σε αρκετές περιπτώσεις εξερχομένων από τη δικηγορία μελών του χωρίς να δημιουργηθεί κάποιο πρόβλημα.   
     Συνεπώς οι προτάσεις του Δ.Σ. του Λ.Ε.Α.Δ. Αγρινίου προς τη Γενική Συνέλευση για τα μέτρα που πρέπει άμεσα να ληφθούν, μετά από ώριμη σκέψη και μελέτη όλων των δεδομένων τουλάχιστον κατά τρία τελευταία έτη, και για τις οποίες απαιτείται τροποποίηση του ισχύοντος καταστατικού του σωματείου, είναι οι παρακάτω:

      Α. ΑΥΞΗΣΗ ΤΗΣ ΟΝΟΜΑΣΤΙΚΗΣ ΑΞΙΑΣ ΤΟΥ ΕΝΣΗΜΟΥ 
(Τροποποίηση άρθρου 8 παράγραφος 2 του καταστατικού)
      Με την καθιέρωση ενσήμου στις παραστάσεις και στην κατάθεση δικογράφων των μελών του, η ονομαστική αξία του οποίου ανέρχονταν στο ποσό των 5,00 € ενώπιον του Ειρηνοδικείου και Πρωτοδικείου και 10,00 € ενώπιον του Εφετείου και των κακουργημάτων, το Λ.Ε.Α.Δ.Α. είχε έσοδα από τον πόρο αυτό ετησίως, κατά τον μέσο όρο της τελευταίας δεκαετίας, το ποσό των 35.600,00 €, δηλαδή κάτι παραπάνω από ένα πλήρες εφάπαξ βοήθημα αποχώρησης. 
      Η πρόταση του Δ.Σ. του Λ.Ε.Α.Δ.Α. προς τη Γενική Συνέλευση του σωματείου είναι ο διπλασιασμός της ονομαστικής αξίας του ενσήμου, ήτοι στο ποσό των 10,00 € για παραστάσεις και δικόγραφα ενώπιον του Πρωτοδικείου και η αύξηση στο ποσό των 15,00 €  ενώπιον του Εφετείου και των κακουργημάτων.
      Με τον τρόπο αυτό και τα έσοδα που θα προέλθουν θα εξασφαλισθεί σχεδόν ένα ακόμη επιπλέον πλήρες εφάπαξ αποχώρησης γεγονός που θα ενισχύσει την οικονομική βιωσιμότητα του σωματείου.
      B. ΣΥΜΠΛΗΡΩΣΗ ΠΡΟΫΠΟΘΕΣΕΩΝ ΛΗΨΕΩΣ ΤΟΥ ΕΦΑΠΑΞ ΒΟΗΘΗΜΑΤΟΣ ΑΠΟΧΩΡΗΣΗΣ ΑΠΟ ΤΗ ΔΙΚΗΓΟΡΙΑ

(Τροποποίηση άρθρου 15 κεφάλαιο Β΄ παράγραφος 1 του καταστατικού)

      Στο άρθρο 15 του καταστατικού προβλέπονταν από το έτος 1999 κι εξακολουθεί να προβλέπεται ότι «Τα μέλη του σωματείου κατά την έξοδό τους από το δικηγορικό επάγγελμα δικαιούνται εφάπαξ βοηθήματος αναλόγου με τα χρόνια συμμετοχής τους ……».  
      Θα πρέπει να γίνει τροποποίησή του ως εξής: «Τα μέλη του σωματείου δικαιούνται εφάπαξ βοηθήματος αναλόγου με τα χρόνια συμμετοχής τους εφόσον συντρέχουν σωρευτικά οι εξής δύο προϋποθέσεις: i) παραίτηση και αποχώρηση από το δικηγορικό λειτούργημα και ii) συνταξιοδότηση από τον Ε.Φ.Κ.Α. …».  
      Έτσι αφ’ ενός μεν αποφεύγεται η πρόωρη καταβολή του εφάπαξ βοηθήματος εξόδου στα μέλη που παραιτούνται από το δικηγορικό λειτούργημα χωρίς όμως να συνταξιοδοτούνται και η συνεπεία αυτού μείωση των αποθεματικών του σωματείου αφ’ ετέρου δε αίρεται η αδικία του να λαμβάνει το εφάπαξ άμεσα κάποιος που αποχωρεί από το σωματείο μετά 15 – 20 χρόνια δικηγορίας χωρίς να συνταξιοδοτείται ενώ εκείνος που έχει 45 χρόνια παραμονής αν και συνταξιούχος να μην μπορεί να το λάβει.  

      Γ. ΠΡΟΒΛΕΨΗ ΔΥΝΑΤΟΤΗΤΑΣ ΚΑΤΑΒΟΛΗΣ ΤΜΗΜΑΤΙΚΑ ΤΟΥ ΕΦΑΠΑΞ ΒΟΗΘΗΜΑΤΟΣ ΑΠΟΧΩΡΗΣΗΣ ΑΠΟ ΤΗ ΔΙΚΗΓΟΡΙΑ ΣΕ ΕΚΤΑΚΤΕΣ ΠΕΡΙΠΤΩΣΕΙΣ
(Τροποποίηση άρθρου 15 κεφάλαιο Β΄ παράγραφος 2 του καταστατικού)

      Το γεγονός ότι 20 δικηγόροι - μέλη του Λ.Ε.Α.Δ.Α. έχουν ήδη συνταξιοδοτηθεί παραμένοντας όμως εγγεγραμμένοι στον Δ.Σ. Αγρινίου και διατηρώντας το δικαίωμά τους να εργάζονται, μη δικαιούμενοι να λάβουν το εφάπαξ βοήθημα αποχώρησης, ενδέχεται μελλοντικά να δημιουργήσει πρόβλημα στο σωματείο, όπως π.χ. στην περίπτωση που κάποια στιγμή ψηφιστεί νόμος που απαγορεύει στους συνταξιούχους δικηγόρους να εργάζονται ή θέτει χρονικό όριο (π.χ. τριετία ή πενταετία από τη συνταξιοδότησή τους) μετά την πάροδο του οποίου θα πρέπει να αποχωρήσουν από τη δικηγορία ή ακόμη κι αν αποχωρήσουν σε σύντομο χρονικό διάστημα 10-15 ήδη συνταξιούχοι και μέλη που δεν είναι ακόμη συνταξιούχοι αλλά στα επόμενα χρόνια θα έχουν τις προϋποθέσεις συνταξιοδότησης, όπως συνέβη φέτος με τρία (3) μέλη του σωματείου. 
      Για την περίπτωση αυτή, ενδεχομένως όχι πολύ πιθανή πλην όμως υπαρκτή, η Ολομέλεια των Λ.Ε.Α.Δ.  έχει συστήσει να γίνει τροποποίηση του καταστατικού ώστε να προβλεφθεί το δικαίωμα του εκάστοτε υπόχρεου Λ.Ε.Α.Δ. να προχωρήσει σε τμηματική καταβολή του εφάπαξ βοηθήματος αποχώρησης στους δικαιούχους αυτού, σε περίπτωση αποχώρησης μεγάλου αριθμού μελών του σε σύντομο χρονικό διάστημα, μετά από αιτιολογημένη απόφαση του Διοικητικού του Συμβουλίου. 
      Έτσι προτείνεται η προσθήκη εδαφίου στην δεύτερη παράγραφο του άρθρου 15 του Καταστατικού του σωματείου που θα έχει ως εξής: 

«Σε περίπτωση αποχώρησης από τη δικηγορία 10 τουλάχιστον μελών που δικαιούνται το εφάπαξ βοήθημα εξόδου εντός του ιδίου έτους, η καταβολή του, με αιτιολογημένη απόφαση του Δ.Σ., θα γίνεται σε τρεις δόσεις, με την πρώτη να καταβάλλεται το αργότερο έως την 31η Δεκεμβρίου του έτους υποβολής της αίτησης, την δεύτερη μετά την πάροδο ενός έτους από την καταβολή της πρώτης και την τρίτη μετά την πάροδο ενός ακόμη έτους από την καταβολή της δεύτερης. Σε  περίπτωση που το αιτούμενο το εφάπαξ βοήθημα αποχώρησης μέλος έχει συμπληρώσει το 75ο έτος της ηλικίας του δεν θα ισχύει ο ανωτέρω περιορισμός και αυτό θα καταβάλλεται ολόκληρο το αργότερο εντός μηνός από την υποβολή της αίτησης».    

 Δ. ΜΗ ΛΗΨΗ ΥΠΟΨΗ ΕΤΩΝ ΚΑΤΑ ΤΗΝ ΚΑΤΑΒΟΛΗ ΤΟΥ ΕΦΑΠΑΞ
ΒΟΗΘΗΜΑΤΟΣ ΑΠΟΧΩΡΗΣΗΣ ΑΠΟ ΤΗ ΔΙΚΗΓΟΡΙΑ

(Προσθήκη νέας παραγράφου στο άρθρο 15 του καταστατικού)

      Τα Λ.Ε.Α.Δ. είναι τα σωματεία των δικηγόρων που ασκούν πραγματικά και κατά κύριο βιοποριστικό επάγγελμα τη δικηγορία, των μαχόμενων δικηγόρων, και τα οποία απολαμβάνουν τις παροχές τους αλλά και συνεισφέρουν σημαντικά στην οικονομική τους βιωσιμότητα. Υπάρχουν όμως και περιπτώσεις μελών που χωρίς να ασκούν πραγματικά τη δικηγορία και κατά κύριο βιοποριστικό επάγγελμα απολαμβάνουν τις παροχές των Λ.Ε.Α.Δ. συνεισφέροντας, μακροχρόνια, ελάχιστα ή και καθόλου στην οικονομική τους βιωσιμότητα, και μιλάμε βέβαια για μέλη που έχουν συμπληρώσει τουλάχιστον 10 έτη παρουσίας στο δικηγορικό λειτούργημα, κι όχι τους κάτω από τη δεκαετία δικηγόρους. Σε κάποιες εξόφθαλμες περιπτώσεις το εκάστοτε Λ.Ε.Α.Δ. μπορεί να προχωρήσει σε διαγραφή τους βάσει των προβλεπομένων στο καταστατικό του, όπως και το Λ.Ε.Α.Δ. Αγρινίου έπραξε στο παρελθόν, σε κάποιες άλλες όμως θα πρέπει να είμαστε ελαστικοί και να δίνεται η ευκαιρία στα μέλη αυτά, παραμένοντας στο σωματείο να επαναδραστηριοποιηθούν ασκώντας ενεργά το επάγγελμα. Αναφερόμαστε στα μέλη με μηδενικές παραστάσεις, τα οποία είναι προφανές ότι δεν ασκούν κατά κύριο βιοποριστικό επάγγελμα τη δικηγορία όπως προβλέπει το καταστατικό,  ο αριθμός των οποίων το έτος 2024 ανέρχονταν σε 10 και το 2025 σε 11. Επανειλημμένα έχει συζητηθεί σε Ολομέλειες των Λ.Ε.Α.Δ. το θέμα αυτό κι όλοι καταλήγουν στο προφανές συμπέρασμα ότι κάποιος δικηγόρος με 10 έτη στο επάγγελμα δεν είναι δυνατόν να μην έχει ούτε μία παράσταση ή έστω μια κατάθεση δικογράφου καθ’ όλη τη διάρκεια του έτους, εκτός κάποιων έκτακτων περιπτώσεων (π.χ. πολύμηνη αποχή των δικηγόρων ή  σοβαρή ασθένεια μέλους). Βέβαια και για την περίπτωση αυτή στο άρθρο 15 του καταστατικού προβλέπεται ότι: «… Το Δ.Σ., εφόσον υποβληθεί σχετική αίτηση, με αιτιολογημένη απόφασή του δύναται να μην αποδώσει σε μέλος του, εφόσον διαπιστώσει ότι δεν άσκησε ενεργά και πραγματικά ή κατά κύριο βιοποριστικό επάγγελμα τη δικηγορία στην περιφέρεια του Πρωτοδικείου Αγρινίου, το εφάπαξ βοήθημα εξόδου στο σύνολό του ή για κάποια χρόνια συμμετοχής ακόμη κι αν δεν έχει προχωρήσει σε προηγούμενη διαγραφή του για οποιοδήποτε λόγο…..», θα πρέπει όμως, προς επίρρωση της διάταξης αυτής, για να μην υπάρχουν διαφωνίες ή αμφισβητήσεις, να προστεθεί στο τέλος του άρθρου 15 του Καταστατικού του σωματείου νέα παράγραφος που θα έχει ως εξής: «Για μέλος του σωματείου που συμπλήρωσε 10ετία στο λειτούργημα του δικηγόρου, τα έτη στα οποία εμφανίζει  μηδενικές εισφορές από παραστάσεις ή κατάθεση δικογράφων, δεν θα προσμετρώνται (λαμβάνονται υπόψη) κατά την παροχή του εφάπαξ βοηθήματος αποχώρησης. Με αιτιολογημένη απόφαση του Δ.Σ. του Λ.Ε.Α.Δ.Α. τα έτη αυτά θα μπορούν να ληφθούν υπόψη εφόσον αποδεικνύεται από ιατρικές βεβαιώσεις μακροχρόνιο πρόβλημα υγείας και συνεπεία αυτού αποχή του μέλους από το επάγγελμα. Σε περίπτωση που το μέλος που εμφανίζει μηδενικές εισφορές από τις ανωτέρω αιτίες αποδεικνύει αναμφισβήτητα την ενεργή και πραγματική άσκηση της δικηγορίας, όπως ενδεικτικά με παραστάσεις σε υποθέσεις νομικής βοήθειας, με αποδείξεις παροχής υπηρεσιών για συμβουλευτική δικηγορία, με δηλώσεις φόρου εισοδήματος από νομικές υπηρεσίες, με κατοχή θέσης δικηγόρου με πάγια αντιμισθία, θα έχει το δικαίωμα να ζητήσει να προσμετρηθεί και το έτος αυτό καταβάλλοντας, το αργότερο εντός του μηνός Ιανουαρίου του επόμενου έτους από εκείνο που έχει μηδενικές εισφορές, ως εισφορά ποσό που αντιστοιχεί στον μέσο όρο των γραμματίων εισφορών από παραστάσεις που καταβάλλουν τα μέλη».  

      Προκειμένου δε να αποφευχθεί η καταστρατήγηση της διάταξης αυτής, εξυπακούεται ότι σε περίπτωση που κάποιο μέλος εμφανίζει πολύ μικρές εισφορές που αντιστοιχούν σε μικρό αριθμό γραμματίων παράστασης ή κατάθεσης (από 1 – 10), το Δ.Σ. του σωματείου θα έχει το δικαίωμα να ζητήσει από το μέλος του να αποδείξει ότι τα εκδοθέντα γραμμάτια αντιστοιχούν και σε πραγματικές ενέργειες ενώπιον των Δικαστηρίων. 
      Για να έχετε μια εικόνα, το ποσό που σε αυτή την περίπτωση θα πρέπει να καταβληθεί ώστε ένα τέτοιο μέλος να έχει το δικαίωμα να προσμετρήσει το έτος αυτό θα ανέρχονταν για το έτος 2024 σε 367,00 € ενώ για το έτος 2025 σε 470,00 €. Η καταβολή του ποσού αυτού θα πρέπει να γίνεται εντός του μηνός Ιανουαρίου του επομένου έτους ώστε να αποφευχθεί το φαινόμενο, κάποιο μέλος που εμπίπτει στην κατηγορία αυτή, να έρθει όταν πρόκειται να αποχωρήσει από το επάγγελμα και να ζητήσει τον συμψηφισμό της οφειλής του αυτής από το ποσό που θα δικαιούται να λάβει. 
      Ευχαριστούμε για την ανοχή σας και θα θέλαμε για μια ακόμη φορά να σας υπενθυμίσουμε ότι το Λ.Ε.Α.Δ.Α. είναι το σωματείο των δικηγόρων που ασκούν πραγματικά και κατά κύριο βιοποριστικό επάγγελμα τη δικηγορία, των μαχόμενων δικηγόρων, είναι το μικρό αλλά δικό μας ταμείο που είναι βιώσιμο και θα πρέπει να φροντίσουμε να παραμείνει βιώσιμο και για τις επόμενες γενιές δικηγόρων. 

Αγρίνιο 21 Σεπτεμβρίου 2026

Για  το Λ.Ε.Α.Δ.Α.

     Ο  ΠΡΟΕΔΡΟΣ                                     Η ΓΕΝ. ΓΡΑΜΜΑΤΕΑΣ

ΒΑΣΙΛΗΣ ΡΟΪΔΟΔΗΜΟΣ              ΧΡΥΣΟΥΛΑ – ΕΥΑΓΓΕΛΙΑ ΚΟΛΟΒΟΥ
1

_1851515598.bin

